**Hyvät partiolaisen vanhemmat,**

Suomen Partiolaiset on julkaissut Turvallisesti yhdessä -ohjeen, joka otetaan käyttöön lippukunnissa vuoden 2015 aikana. Turvallisesti yhdessä -ohjeen tavoitteena on edistää lasten ja nuorten hyvinvointia, lapsen oikeuksien toteutumista ja partiotoiminnan laatua. Turvallisesti yhdessä -ohjeella halutaan varmistaa, että lasten ja nuorten hyvinvoinnin edistäminen toteutuu kaikessa partiotoiminnassa ja että partiossa toimivat ryhmänjohtajat ja aikuiset tietävät, miten he voivat omalla toiminnallaan vaikuttaa siihen, että kasvuympäristö on lapsia ja nuoria tukeva.

Turvallisesti yhdessä -ohje sisältää

* Tietoa turvallisen kasvuympäristön perusteista partiossa
* Tietoa lasten ja nuorten hyvinvointia ja turvallisuutta edistävistä toiminnan rakenteista
* Toimintaohjeet tilanteisiin, joissa havaitaan partiossa tai partion ulkopuolella tapahtuvaa lapsen kaltoinkohtelua
* Ohjeet lasten kanssa toimivan vapaaehtoisen rikostaustan selvittämiseen (Laki lasten kanssa toimivien vapaaehtoisten rikostaustan selvittämisestä 2014/148)

Turvallisesti yhdessä -ohje tuo lippukuntiin turva-aikuisen pestin. Turva-aikuisen tehtävänä on tuntea hyvin Turvallisesti yhdessä -ohjeen sisältö ja siihen liittyvät toimintatavat sekä tukea kaikkia lippukunnan jäseniä ohjeistukseen liittyvissä asioissa.

Partiossa toimiville ryhmänjohtajille ja aikuisille suunnattu Turvallisesti yhdessä -verkkokurssi on avattu vuoden 2015 alussa ja kurssi tulee olemaan pakollinen kaikille finnjamboree Roihu 2016:lle osallistuville ja syksystä 2016 alkaen kaikille täysi-ikäisille ja ryhmänjohtajille. Kurssilla perehdytään Turvallisesti yhdessä -ohjeen sisältöihin ja sen tavoitteena on, että kurssin suorittaneet ovat perehtyneet lasten ja nuorten hyvinvoinnin edistämiseen sekä kaltoinkohteluun puuttumiseen.

Turvallisesti yhdessä -ohjeeseen liittyen Suomen Partiolaisissa tullaan kehittämään materiaalia kiusaamisen ehkäisyyn ja siihen puuttumiseen. Lisäksi lasten ja nuorten hyvinvoinnin sekä lapsen oikeuksien edistämisen näkökulmat tuodaan osaksi eri ikäkausien ohjelmaa.

Lisätietoa turvallisesti yhdessä -ohjeesta ja ohjeen kokonaisuudessaan löydätte osoitteesta:

www.partio.fi/turvallisestiyhdessa